

**SAJMOVI ZDRAVOG ŽIVLJENJA**

**SAJMOVI ZDRAVOG ŽIVLJENJA,** vodeći domaći i regionalni događaj predstavljaju holistički pristup na temu emocionalnog i fizičkog zdravlja, a ove godine održat će se u **novom terminu** od **20. do 22. 10. 2017.**

Već osmu godinu zaredom Sajmovi se svojim sadržajem, izlagačkim segmentom i tematskim predavanjima s eminentnim gostima, svrstavaju u vrh ponude ovakvih događanja. Ovogodišnja ponuda uključuje još više jer uz opsežan program i stručnjake s različitih područja, najavljen je **dolazak Konstantina Korotkova**, svjetski priznatog ruskog znanstvenika, između ostalog, zaslužnog za revolucionarni instrument za otkrivanje energetskih polja čovjeka i prirode.

Pokrovitelj Sajmova je **Ministarstvo poljoprivrede.**

Sajmovi se održavaju **u paviljonu 5***,* a izlaže **više od 250 izlagača** na **6.500 četvornih metara.**

Sajmovi zdravog življenja u tri cjeline u iznimno bogatoj ponudi imaju za svakog ponešto:

* **Organica & Kronoplja:** eko tržnica,organski certificirana hrana i proizvodi, biodinamička proizvodnja, eko sorte sjemena i sadnica, ljekovito bilje, uređaji za pripremu zdrave hrane, proizvodi od industrijske konoplje...
* **APItera:** pčelarstvo i proizvodi od meda, oprema za pčelarstvo, zaštita pčela i košnica, apiterapija, apikozmetika
* **MYSTIC:** prirodna, energetska i duhovna medicina - aromaterapija, akupunktura, homeopatija, su-jok, ayurveda, feng shui, tehnike za sklad duha i tijela, masaža, bioenergoterapija, zvukoterapija, zvučne kupke, joga, meditacija...

**SVJETSKI PRIZNATI STRUČNJACI**

Subota popodne na rubu znanosti s **Krešimirom Mišakom**, ugostit će mnoge ugledne goste od kojih izdvajamo **Konstantina Korotkova,** koji će govoriti o primjeni GDV kamere. Ova tehnologija omogućava brzu i učinkovitu zdravstvenu analizu, dopuštajući nam da vidimo energetsko stanje svakog pojedinog organa na računalnom zaslonu. Konstantin Korotkov istraživao je brojne megalitne lokacije u svijetu, ali i one u Visokom, BiH o čijim piramidama će govoriti još jedan stručnjak svjetskog glasa, **Semir Osmanagić.** O Tunelima Ravne upoznat će nas **Emina Karamehić, Vesna Šantak** o Majanskom kalendaru dok će **Goran Marjanović** govoriti o Vedskim aksiomatskim principima.

**Budwig protokol**, na rasporedu u nedjelju, koristi se u svrhu poboljšanja zdravlja kod oboljelih od kroničnih bolesti, a cilj je dovođenje organizma u emocionalnu, energetsku i fizičku ravnotežu. **Katarina Badawi,** doktorica opće prakse, kineske medicine, Reiki master i licencirani Budwig praktičar, navest će 15 prirodnih metoda liječenja koje svakodnevno koristi; akupunktura, detoksikacija, homeopatija, Bachove kapi, Reiki, ishrana po Budwig protokolu,…

O Mind Managementu i kako ovladati svojim umom poučit će nas **Swami Jyothirmayah. Kako je sve moguće** možete saznati na istoimenom predavanju sa **Verom Čudinom**. Donosimo **Zakon privlačenja** koji je poznat gotovo svima; što je to zapravo i kako promijeniti vibraciju… Kako do trajnog emocionalnog i tjelesnog zdravlja bit će riječi na predavanju **Eutaptika-Faster EFT.** Preporučujemo i **Tehnike disanja do iscjeljenja**, **Tajne manualne kineske medicine dr. Ming yong Wanga, Tesla metamorfoza, Ayurvedski dnevni rituali, Glas unutarnjeg anđela, Hodanje po žeravici, Su Jok**,…

**Hipnoza** mnoge intrigira, a u interakciji s publikom stručnjaci će na temu Demonstracija mogućnosti približiti saznanja o njoj te kako pomaže kod prestanka pušenja, problema nesanice i alkohola.

Predavanje i predivna putujuća **multimedijska izložba** **„Hramovi čovječanstva – Stvarnost iz sna“** Camaleontea Oleandra iz **Damanhura** ne smije se zaobići. Naime, Damanhurske Hramove čovječanstva smatraju **osmim svjetskim čudom** i jedinstveno su djelo iskopano duboko pod zemljom, građeno u potpunosti kopanjem u živoj stijeni ručnim alatom.

**Edukacija i osposobljavanje terapeuta i iscjelitelja** tema je **12. kongresa** o suradnji klasične i nekonvencionalne medicine, a u organizaciji HUPED-a i gostovanjem profesora i doktora; Darko Ropac, Ljubomir Radovančević, Vesna Lecher Švarc, Slavica Kraljević, Egidio Čepulić, Sanja Pozaić, Robert Lon Johnson, Mihovil Pintarić, Zhu Niaojin i Alma Marukić-Čalić.

**RADIONICE ZDRAVE HRANE, PRIRODNE KOZMETIKE I EKOLOŠKE PROIZVODNJE**

**Mario Valentić** pokazat će kako nahraniti organizam na radionici Jesenski libido boost, dok će **Tina Uglješić,** poznata kuharica sirove hrane **i Ecija Ojdanić** pripremati hranu bez kuhanja za sportaše.

Izrada sirovih kolača, namazi, degustacija zelenih sokova, medom protiv bora, izrada prirodnih deterdženata, bezglutenskog kruha, ghee maslac i mnogo drugih korisnih savjeta poslušajte na mnogobrojnim radionicama na Sajmovima.

Udruga Kronoplja imat će, između ostalog, predavanje posvećeno dijabetesu i učinkovitom liječenju dijabetesa konopljom - **„Hrana i /ili lijek“**.

Svi zainteresirani za **Budućnost ekološke proizvodnje u Republici Hrvatskoj** i predavanje o **biodinamičkoj poljoprivredi** mogu poslušatina galeriji paviljona 5.

Na otvorenoj pozornici u paviljonu 5 možete poslušati predavanja o probioticima, 4 elementa, prirodnim enzimima, utjecaju štetnih zračenja, mistici reinkarnacije i karme, dijagnostici i iscjeljivanju viskom, kako se umiriti crtanjem mandala te doživjeti svirku **Tribal Jam Orchestra.**

**NA APITERI SVE O MEDU**

U sklopu Sajma zdravog življenja 2017. i 3. sajma pčelarstva - Apitera, po prvi puta se održava manifestacija pod nazivom: ***Medni doručak s hrvatskih pčelinjaka.***

Ministarstvo poljoprivrede i Hrvatska poljoprivredna agencija pokrenuli su promotivnu kampanju domaće poljoprivredne proizvodnje pod nazivom *Doručak s hrvatskih farmi.* Cilj *Mednog doručka s hrvatskih pčelinjaka* je promocija domaće proizvodnje meda koji je proizveden na hrvatskim pčelinjacima, a koji je označen zaštićenim Znakom Hrvatske poljoprivredne agencije ***Med hrvatskih pčelinjaka****.*

Na doručku će se konzumirati i ostali domaći proizvodi sa hrvatskih farma i polja, a koji nose neki od Znakova Hrvatske poljoprivredne agencije.

*Medni doručak s hrvatskih pčelinjaka* posjetiti će i djeca školske dobi kojoj će Hrvatski pčelarski savez održati kratku edukaciju o značaju meda kako bi ih se potaklo na konzumaciju domaćih proizvoda proizvedenih na hrvatskim farmama i hrvatskim poljima.

Domaćin doručka biti će ministar poljoprivrede Tomislav Tolušić, ravnatelj Hrvatske poljoprivredne agencije doc.dr.sc. Zdravko Barać te v.d. predsjednik Hrvatskog pčelarskog saveza Ivan Mravak koji će se družiti s djecom i pčelarima.

**Izdvajamo 2. Kongres Apiterapija** na temu **Očuvanje zdravlja pčelinjim proizvodima** kao istručna predavanja o tehnologiji pčelarenja i tretiranju pčela protiv bolesti. Govorit će Boštjan Noč iz slovenskog pčelarskog saveza i Rodoljub Živadinović iz srpskog pčelarskog saveza.

Dvorana Brijuni Zagrebačkog velesajma postat će **meditativna zona, joga centar i zvučna kupka** za sve zainteresirane posjetitelje; gongovi, Gong puja, radionica pjevanja Orpheus, zvučna radionica za djecu, Kundalini joga, DOP iscjeljenje – dopusti, otpusti, prepusti,…

Posjetite i izložbu Hrvatske kuće „Materina priča“ naziva Lijepa naša Sava - Od Posavine preko Zagreba do Slavonije.

Ponosno ističemo institucionalnu podršku organizaciji projekta: Ministarstvo poljoprivrede, Grad Zagreb - Ured za poljoprivredu i šumarstvo, Hrvatski pčelarski savez, Hrvatska poljoprivredna agencija, Savjetodavna služba, Hrvatsko apiterapijsko društvo, Udruga Kronoplja i HUPED - Hrvatsko udruženje za prirodnu, duhovnu i energetsku medicinu.

**SVEČANO OTVORENJE**

Sajmove će otvoriti **gospodin Milan Bandić, gradonačelnik Grada Zagreba, 20. listopada 2017. u 11.00 sati** u **paviljonu 5** Zagrebačkog velesajma.

**ZEMLJE SUDIONICE**

Australija, Austrija, Hrvatska, SAD, Slovenija, Srbija i Španjolska.

**RADNO VRIJEME**

**Svaki dan od 09.00 do 20.00 sati, u subotu do 21.00 sat**

**CIJENA ULAZNICA – 20,00 kuna**